Deck the Halls

Ang "Deck the Halls" ay isang tradisyunal na awiting pamasko (Christmas carol) tuwing Pasko, panahon ng Yule at bisperas ng Bagong Taon. Pinamagatan itong "Deck the Hall" noong 1877. Sinasabing hinango ang himig nito noong ika-16 na siglo sa pananapatang pantaglamig na Gales na ipinamagatang "Nos Galan" (Tagalog: Bisperas ng Bagong Taon), samantalang binuo ang lirikong Ingles noong 1862.
Unang lumitaw ang lirikong Ingles, bagaman patuloy na pinamagatang "Nos Galan," sa ikalawang tomo ng Welsh Melodies (Mga Himig Gales), isang koleksyong inakda ni John Thomas. Nakapaloob dito ang lirikong Gales ni John Jones (Talhaiarn) at ang lirikong Ingles ng musikerong Eskoses na si Thomas Oliphant. Sa kablia nito, ipinagpapalagay na nagmula ang pinapaulit-ulit na "fa la la" sa orihinal na "Nos Galan" sa Gales na maaaring nagmula sa mga baladang midyebal. Ang awit ay nasa anyong AABA. Siyang seryeng Welsh Melodies ay lumabas sa apat na tomo kung saan ang unang dalawa ay noong 1862, ang pangatlo noong 1870 at ang panghuli noong 1874. Yamang ang batayan ay ang pagsasalin ng "Nos Galan" sa mga tomong ibinanggit, ang "Deck the Hall(s)" sa makatuwid, ay hindi pagsasalin kung hindi mga binagong salita ni Oliphant sa isang lumang awitin.

Kasaysayan

Noong mga 1700 unang natuklasan ng mangungudyaping Gales na si John Parry ang musikal na manuskritong pinagmulan ng awit. Ang himig ay may bahid ng lumang Gales na aria. Kinalaunan ay sinulatan ito ng manunulang si John Ceiriog Hughes ng sariling liriko, at dinagdagan ng gitnang taludtod ng mga katutubong mang-aawit. Higit na nakilala ang himig noong ika-18 siglo kung saan ginamit ito ni Mozart sa isang piano at biyolin na konsiyerto, at kinalaunan ay hiniram ni Haydn sa awiting "New Year's Night".
Nagsimula ang mga carol hindi bilang awitin kundi sayaw. Datapwat, ginagamit noon ang himig bilang saliw sa anumang taludtod na may angkop na sukat. Kada taludtod ay magpapaligsahan ang mga mang-aawit at siyang gawi ay tinawag na "canu penillion dull y De" (pag-awit ng mga taludtod sa estilong katimugan). Palibhasa'y pinaniwalaang labag ito sa paniniwalang Kristyano, lubos na tinutulan ng simbahan ang mga katutubong sayaw. Dahil dito, unti-unting bumukod ang mga himig sa orihinal nitong sinasaliwan na anyong sayaw at di layong tinawag na mga carol ang parehong anyo.
Makikita ang pagkakaugnay ng sayaw sa lirikong Ingles sa pariralang "follow me in merry measure" ("sundan mo ako sa masayang sukat) kung saan singkahulugan ng sayaw ang "measure" ("sukat"). Sa katunayan, tinawag na Old Measures (Mga Lumang Sukat) ang koleksyon ng mga ika-16 at 17 siglong sayaw na isinasayaw noon sa Inns of Court sa London. Muling binuhay ang anyong sayaw ng carol, na siyang ipinagbawal ng simbahan, sa panahong Renaissance sa Italya noong ika-15 siglo.
Noong 1862 lumitaw ang lirikong Ingles ni Tomas Oliphant na "Deck the Hall with Boughs of Holly" sa ikalawang tomo ng Welsh Melodies with Welsh and English Poetry (Mga Himig Gales kasama ng mga Tulang Gales at Ingles) na siyang inilathala ni Addison, Hollier at Lucas sa 210 Kalye Regent, London, Inglatera. Lumabas ang himig Gales na may lirikong Ingles sa ika-Disyembre 1877 paglilimbag ng Pennsylvania School Journal kung saan inilarawan itong isang Gales na aria (Welsh air) na may apat na bahaging harmoniya. Halos pareho ang himig nito sa pangkasalukuyan maliban sa tinanggal na ikatlong "fa la la." May inilimbag na kapareha ito paglaon ng apat na taon sa The Franklin Square Song Collection (1881). Isinalin ni Thomas Oliphant ang liriko ni Charles Wood na kanyang inayos mula sa mga salita ni Talhaiarn. Gayunman, sa kanyang pagkamatay noong 1873, kay Oliphant ipinangalan ang bersyong Ingles ng 1881 na paglilimbag.